Мирољуб Алексиќ

Мирољуб Алексиќ (Врање, 19 јуни 1922 - Ниш, 16 март 1987) — српски глумец и прозаист. Тој бил роден во Врање. Како глумец се прославил по улогите на Митке и Хаџи Тома во драмата „Коштана“ од Борисав Станковиќ, и по улогата на Ивко во „Ивкова слава“ од Стеван Сремац, а во подоцнежните години и како автор на кратки раскази и романи кои се чуваат во Јавната библиотека „Бора Станковиќ“ во Врање.

 Биографија 
Мирољуб Алексиќ, попознат по прекарот Вуле Вртешкар, бил роден на 19 јуни 1922 година во Врање. Основно училиште и гимназија завршил во родниот град. По матурата, во новоформираниот Окружен народен театар Алексиќ почнал да работи како аматерски актер. Откако театарот од Врање бил расформиран, ја продолжил својата актерска кариера прво во Зајечар, а потоа во Крагуевац, Краљево, Лесковац и Ниш, град во кој бил член на актерскиот ансамбл до крајот на својот работен век. 

Бил многу талентиран актер и еден од првите повоени актери во театарот во Врање. Подеднакво успешно глумел и во драми и во комедии. Неговите улоги во „Ивкова слава“ од Стеван Сремац и „Коштана“ од Борисав Станковиќ долго ќе останат во сеќавањето на сите што имале можност да го гледаат овој одличен актер на српските театарски сцени. Неговиот монолог како Ивко влегол во стоте најдобри во книгата „Српско-хрватски театарски јазик“ од 1974 година, по избор на професорите на Факултетот за драмски уметности, каде што оваа книга и понатаму се користи како учебник.

Играл во популарни филмови и серии: ТВ театар (1964), Враќање на отпишаните (1978), Двобој за јужната пруга (1978), Воз (1978), Топол ветер (1980) и Авантурите на Боривој Шурдиловиќ (1980). Покрај глумата, Алексиќ во подоцнежните години почнал да пишува уметничка проза во која воглавно се занимавал со воена тематика. Тој многу автентично ја отсликувал својата средина, движење и сопствената работа и ангажман за време на окупацијата. Неговите најпознати литературни дела се Вртелешка (збирка кратки прозни дела), како и романите Црвена петокрака и Престол без крал коцкар.

Во збирката Вртелешка објавил 17 раскази, меѓу кои Бегалец, Вртен камен и брашнарка, Врањанци слават, Управник Жика и мува, Папуан, Трифун Јежа, Хаиле, На мртва стража итн. Романот Црвена петокрака, напишан со многу автобиографски елементи, зборува за периодот на воените конфликти и револуцијата во Врање за време на Втората светска војна. Романот Престол без крал коцкар зборува за животниот пат на еден млад човек кој страда од страст кон коцкањето, чии разни коцкарски авантури и незгоди Алексиќ длабоко психолошки ги отсликува.

Мирољуб Алексиќ починал на 16 март 1987 година во Ниш. Со одлука на Градското собрание на Ниш, една од претходно неименуваните улици во тој град (населбата Црвени крст) била именувана по Мирољуб Вуле Алексиќ во 2014 година.

 Избрани улоги 

 ТВ театар (1964)
 Враќање на отпишаните (1968)
 Двобој за јужната пруга (1978)
 Воз (1978)
 Топол ветер (1980)
 Авантурите на Боривој Шурдиловиќ (1980)

 Избрани дела 

 Вртелешка (кратки раскази, 1978)
 Црвена петокрака (роман, 1978)
 Престол без крал коцкар (роман, 1980)

 Галерија 

 Поврзано 

 Борисав Станковиќ
 Јован Хаџи-Васиљевиќ

 Наводи 

 Надворешни врски 

 Царството на страста во градот на очајот

Категорија:Српски писатели
Категорија:Српски глумци
Категорија:Починати во 1987 година
Категорија:Родени во 1922 година